b"\n_START_ARTICLE_\nPolar\xc3\xadmetre\n_START_PARAGRAPH_\nUn polar\xc3\xadmetre \xc3\xa9s un instrument de mesura emprat en la determinaci\xc3\xb3 de la rotaci\xc3\xb3 del pla de vibraci\xc3\xb3 de la llum polaritzada en travessar un medi \xc3\xb2pticament actiu.\n_START_SECTION_\nFuncionament\n_START_PARAGRAPH_\nQuan el tub per a la mostra \xc3\xa9s buit, es transmet un m\xc3\xa0xim de llum a trav\xc3\xa9s de l'analitzador quan aquest \xc3\xa9s alineat amb el polaritzador. En col\xc2\xb7locar en el tub una mostra \xc3\xb2pticament activa, el pla de vibraci\xc3\xb3 de la llum polaritzada \xc3\xa9s desviat un cert angle (activitat \xc3\xb2ptica). Mitjan\xc3\xa7ant el despla\xc3\xa7ament angular del prisma analitzador hom pot determinar el punt de m\xc3\xa0xima il\xc2\xb7luminaci\xc3\xb3, el qual correspon al valor de l'angle de desviaci\xc3\xb3 que hom vol mesurar. Modernament hom disposa de polar\xc3\xadmetres autom\xc3\xa0tics que donen directament el valor de l'angle de desviaci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nEls primers polar\xc3\xadmetres foren dissenyats en els anys quaranta del segle XIX, gr\xc3\xa0cies a la utilitzaci\xc3\xb3 dels prismes ideats el 1828 per William Nicol (1768-1851). El desenvolupament comercial tingu\xc3\xa9 lloc en Alemanya i Fran\xc3\xa7a, degut a la seva utilitzaci\xc3\xb3 en l'an\xc3\xa0lisi del sucre, que dugu\xc3\xa9 a dissenyar un tipus especial de polar\xc3\xadmetres anomenats sacar\xc3\xadmetres."